La Antibiotice Iași a fost pusă în funcțiune o centrală fotovoltaică cu o capacitate de 2,5MW, ceea ce îi asigură aproximativ 25% din consumul propriu de energie, se arată într-un comunicat al companiei. Producția anuală este estimată în medie la 3.500 MWh, echivalentul a 2.500 de tone/an de emisii.
În plan se află și instalarea de panouri fotovoltaice pe acoperișurile halelor de producție, cu o capacitate de producție suplimentară de 1,2 MW astfel încât la finele anului, 35% din consumul propriu de energie electrică să fie asigurat din resurse regenerabile.
"Investiția totală în acest proiect este de 11,8 milioane lei, din care suma de 4,078 milioane lei este acordată de către Ministerul Energiei din fonduri europene aferente Planului Național de Redresare și Reziliență (PNRR), diferența fiind asigurata din fondurile proprii ale companiei", se arată în comunicat.
Potrivit directorului general Antibiotice, Ioan Nani, amplasarea centralei fotovoltaice la sol reprezintă un demers înspre autonomia energetică, tot în același sens fiind implementate măsuri precum eficientizarea consumurilor specifice, înnoirea parcului auto cu mașini electrice, dar și creșterea procentului de achiziție de energie electrică din surse regenerabile. Tot acest set de măsuri fac parte din componenta de sustenabilitate a Planului de Afaceri Antibiotice "The Future Together 2020-2030".
Înființată în 1955, Antibiotice S.A. are o tradiție de aproape 70 de ani în fabricarea de produse farmaceutice finite și de ingrediente farmaceutice active. În prezent, compania controlată de statul român (prin Ministerul Sănătății) este lider mondial în producerea de Nistatină (antifungic) și cel mai mare producător român de medicamente generice.
***